REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/71-25

2. jun 2025. godine

B e o g r a d

ZAPISNIK

27. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 2. JUNA 2025. GODINE

Sednica je počela u 11,00 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Ana Beloica Martać, Svetlana Milijić, Tijana Davidovac, Nenad Krstić, Vojislav Vujić, Ilo Mihajlovski, Dušan Nikezić i Peđa Mitrović.

Sednici su prisustvovali zamenici članova Odbora Željko Rebrača (zamenik Nikole Radosavljevića) i Jasmina Palurović (zamenik člana).

Sednici nisu prisustvovali članovi Odbora Dušan Bajatović, Akoš Ujhelji, Branko Pavlović, Miroslav Aleksić, Nenad Mitrović, Vladimir Jelić, kao ni njihovi zamenici.

Sednici su prisustvovali i predstavnici Državne revizorske institucije: Marija Obrenović, potpredsednik i vršilac funkcije predsednika Saveta Državne revizorske institucije, Nevenka Bojanić, Ljiljana Dimitrijević i Marijana Simović, članovi Saveta Državne revizorske institucije, Maja Lakićević, sekretar Državne revizorske institucije, Gordana Uzelac, ovlašćeni državni revizor, i Vesna Pavlović, radno mesto za odnose sa javnošću.

Na predlog predsednika, Odbor je, većinom glasova (devet glasova za, jedan uzdržan), utvrdio sledeći

D n e v n i r e d :

 1. Razmatranje Izveštaja o radu Državne revizorske institucije za 2024. godinu, koji je podnela Državna revizorska institucija (broj 02-611/25 od 31. marta 2025. godine)

 **PRVA TAČKA DNEVNOG REDA:** Razmatranje Izveštaja o radu Državne revizorske institucije za 2024. godinu, koji je podnela Državna revizorska institucija (broj 02-611/25 od 31. marta 2025. godine)

Predsednik Odbora podsetio je prisutne članove i zamenike članova Odbora da je članom 43. stav 1. tačka 1) i članom 45. Zakona o državnoj revizorskoj instituciji propisano da Državna revizorska institucija podnosi Narodnoj skupštini godišnji izveštaj o svom radu, najkasnije do 31. marta tekuće godine, kao i da je Državna revizorska institucija, postupajući u skladu sa napred navedenim odredbama, podnela Narodnoj skupštini Izveštaj o radu za 2024. godinu, koji je u pisarnici Narodne skupštine zaveden pod brojem 02-611/25 od 31. marta 2025. godine.

 Marija Obrenović, potpredsednik i vršilac funkcije predsednika Državne revizorske institucije, predstavila je Izveštaj o radu ove institucije za 2024. godinu, ističući da je program revizije za prethodnu godinu u potpunosti izvršen, a najznačajniji efekti su evidentiranje imovine i obaveza u vrednosti većoj od 902 milijarde dinara, kao i finansijski efekti u vidu ušteda i povećanja prihoda u iznosu od najmanje 560,9 miliona dinara.

 Istakla je značajne izmene Zakona o naknadama za korišćenje javnih dobara, čime je omogućeno dobijanje tačnih podataka o obveznicima naknada, što će u narednom periodu uticati na efikasniju naplatu. Navela je da je tokom 2024. godine DRI izdala ukupno 606 revizorskih izveštaja, kontrolisala 316 subjekata revizije. Takođe, istakla je da je iznos nepravilnosti poslovanja u oblasti javnih nabavki bio 108,22 milijarde dinara.

 U svom izlaganju Marija Obrenović navela je i da su nedovoljno uređeni načini evidentriranja nepokretnosti u Srbiji, kao i pravila za evidentiranje promena na imovini, što utiče na potpunost i pouzdanost finansijskih izveštaja i ukazala na potrebu uređenja tih pitanja zakonom ili podzakonskim aktima.

U diskusiji povodom ove tačke dnevnog reda učestvovao je Dušan Nikezić, član Odbora.

Po zaključenju diskusije, Odbor je pristupio glasanju.

 Na predlog predsednika, Odbor je jednoglasno (11 glasova za) odlučio da, na osnovu člana 238. stav 2. Poslovnika Narodne skupštine, podnese Narodnoj skupštini Izveštaj sa Predlogom zaključka povodom razmatranja Izveštaja o radu Državne revizorske institucije za 2024. godinu.

Odbor je jednoglasno (11 glasova za) odlučio da predloži Narodnoj skupštini da Predlog zaključka povodom razmatranja Izveštaja o radu Državne revizorske institucije za 2024. godinu razmotri po hitnom postupku, u skladu sa članom 167. Poslovnika Narodne skupštine.

Za izvestioca Odbora i predstavnika predlagača na sednici Narodne skupštine određen je Veroljub Arsić, predsednik Odbora.

Sednica je završena u 11,40 časova.

Sednica je tonski snimana.

 SEKRETAR PREDSEDNIK

 Tijana Ignjatović Veroljub Arsić